Fantomas (film) – Wikipédia
Louis de Funès és Jean Marais, a film főszereplői
Producer Cyril Grize
Forgatókönyvíró Pierre Foucaud
Vágó Jean Feyte
Bemutató 1964. november 4.
Következő Fantomas visszatér
A Wikimédia Commons tartalmaz Fantomas témájú médiaállományokat.
A Fantomas (Fantômas) 1964-ben bemutatott francia-olasz akció-vígjáték, André Hunebelle rendezésével, Louis de Funès és Jean Marais főszereplésével. A filmet Magyarországon az 1960-as évek második felében mutatták be.
Fantomasnak több filmes feldolgozása volt a 20. század során. Többek között 1932-ben is forgatott egy Fantomas filmet Fejős Pál magyar filmrendező is.
Az 1960-as évek Fantomas filmjei elsöprő sikert hoztak Európában. Magyarországon és a keleti blokk országaiban hihetetlen népszerűségre tettek szert. Valószínűleg nem Jean Marais, hanem Louis de Funès alakítása ragadtatta el igazán a mozinézőket (Marais többek között emiatt sem kedvelte túlságosan Funès-t).
Előkelő úr és párja érkezik egy párizsi ékszerboltba, ahol csekkel fizet egy milliókat érő kollekcióért. A vezetőség öröme korai a jó üzlet felett: a csekk tartalma eltűnik, és Fantomas kézjegye jelenik meg rajta. Juve felügyelő az immáron sokadik felháborító bűncselekmény után a televízió képernyőjén nyugtatja a lakosságot, miszerint a rendőrség őrködik, és hamarosan kézrekeríti Fantomast, az ezerarcú gazembert. A "Pirkadat" című napilap szerkesztősége számára Fantomas kiváló téma, különösen Fandor újságíró foglalkozik vele kiemelten. Ő elhatározza, hogy a példányszám emelése érdekében fiktív interjút készít a gonosztevővel, melyet a menyasszonya, Hélène által készített fotókkal illusztrál. Az interjú országszerte nagy visszhangot kelt: Juve felügyelő személyesen teremti le Fandort a felelőtlen szenzációhajhászásért - beszélgetésüket azonban bombarobbanás szakítja félbe. Juve úgy gondolkodik, hogy ha Fandor valóban kapcsolatban áll Fantomassal, rajta keresztül a nyomára akadhat, így megfigyelteti az újságírót. Akit azonban maga Fantomas rabol el, és főhadiszállásán felelősségre vonja, hogy valótlanságokat írt róla, amit nehezen tűr. Fandor ellenáll, de a bűnöző emberei legyűrik. Fantomas alkut ajánl: elengedi Fandort, ha az újság címlapján megjelentet egy újabb cikket, ami méltó az ő bűnözői nagyságához. Fandornak nincs más választása, de miután Fantomas elengedi, Juve gyanút fog, hogy Fandor Fantomassal szövetkezik, ezért lecsukatja. Míg ő a hűvösön ül, a főszerkesztő valóban lehoz egy újabb cikket, de ez csak jobban felbőszíti Fantomast, aki ezután úgy dönt, hogy Fandor arcmásában követ el újabb gaztetteket. Mielőtt nekifog tervének, bemutatja Fandort partnerének, Lady Beltham-nek. Fantomas először a Párizsi Ékszerészek Szövetségének koktélpartiján csap le, amit éppen Juve felügyelő és csapata biztosít - hiába. Juve üldözöbe veszi a gazfickót, akiben - mielőtt az helikopterrel meglépne - felismeri Fandort. Közben Fantomas emberei elrabolják Hélène-t. Juve felügyelő elégedetten jelenti be a televízióban, hogy leleplezte Fantomas kilétét, és bemutatja Fandor fényképét. Fantomas rejtekhelyére visszatérve beszámol Fandornak a sikeres akcióról, és megnyugtatja hogy Hélène miatt sem kell aggódnia, hacsak azért nem, mert ő bizony szemet vetett rá. A beszélgetés alatt Fandor észrevétlenül bekapcsolja Lady Belthamot telefonon, aki így értesül Fantomas csalárd magánéleti tervéről, és nem tűnik boldognak. Fantomas ezután Juve felügyelő megleckéztetésére készül: az ő arcmását használva kergeti szét géppisztollyal és kézigránáttal egy mozi közönségét. A tanúkat felkérik a tettes fantomképének rekonstruálására, ami nem várt eredményt hoz. Juve elképedve megy haza és nyugtalanul alussza át az éjszakát. Ezalatt Fantomas ismét lecsap, ezúttal egy kaszinót rabol ki, ismét Juve-nek maszkírozva. A bűntény helyszínére hamarosan megérkezik a felügyelő, akit a megdöbbent tanúk az elkövetővel azonosítanak. Juve kollégáinak nincs más választása, mint hogy őrizetbe vegyék főnöküket. Eközben Fandor és Hélène egy hegyi úton egy autóban ébrednek fel: meglepetésükre Lady Beltham segített nekik kiszabadulni. Örömük nem tart sokáig: kiderül, hogy az autó fékje nem működik, de Fandor végül bravúros manőverekkel elkerüli a balesetet és megmenekülnek. Azonnal a rendőrségre sietnek, ahol Bertrand felügyelő viszont nem hiszi el a vallomásukat, és Fandort Juve mellé záratja. Hamarosan egy börtönőr jön értük, és kikíséri őket a zárkából. Kisvártatva kiderül, hogy a börtönőr maga Fantomas volt. A rendőrség is felfedezi, hogy eltűntek, és a Fandorékat szállító autó nyomába erednek. Az üldözés hamarosan motorkerékpáron, helikopteren és vonaton is folytatódik. Az utolsó pillanatban azonban Fantomas kicsúszik az üldözők markából és egy tengeralattjárón alámerül...
Louis de Funès - Juve felügyelő, aki mindenáron Fantomast akarja elfogni (Haumann Péter)
Jean Marais - Fantômas / Fandor újságíró (Lőte Attila)
Mylène Demongeot - Hélène, az újságíró menyasszonya (Fehér Anna)
Jacques Dynam - Bertrand felügyelő, Juve felügyelő helyettese (Csurka László)
Robert Dalban - főszerkesztő, Fandor újságíró főnöke (Képessy József)
Marie-Hélène Arnaud - Lady Beltham, Fantomas bűntársa
Fantomas a PORT.hu-n (magyarul)
Fantomas az Internet Movie Database oldalon (angolul)
Fantomas az Internetes Szinkron Adatbázisban (magyarul)
A lap eredeti címe: „https://hu.wikipedia.org/w/index.php?title=Fantomas_(film)&oldid=19708901”
Louis de Funès-filmek
A lap utolsó módosítása: 2018. március 6., 18:40